b'\n_START_ARTICLE_\nFranjo Rosina\n_START_SECTION_\n\xc5\xbdivljenjepis\n_START_PARAGRAPH_\nLeta 1888 je na Dunaju do\xc5\xa1tudiral pravo, v Gradcu pa leta 1891 iz njega doktoriral._NEWLINE_\xc5\xbde leta 1896 je bil v Ljutomeru izvoljen za poslanca v \xc5\xa1tajerski de\xc5\xbeelni zbor. Bil je med ustanovitelji Sokola v Novem mestu, v Ljutomeru in v Mariboru ter njegov starosta v Novem mestu in v Mariboru.  V letih 1905 - 1924 je bil na\xc4\x8delnik mariborske Posojilnice in predsednik \xc4\x8citalnice v Mariboru. _NEWLINE_V  letih 1918\xe2\x80\x931919 je Rosina kot podpredsednik Narodnega sveta za \xc5\xa0tajersko skupaj s predsednikom Karlom Verstov\xc5\xa1kom z odlo\xc4\x8dnostjo veliko pripomogel k uspehu generala Maistra. Vsestransko je podpiral akcijo za slovensko \xc5\xa0tajersko in Maribor. Kot na\xc4\x8delnik mariborske Posojilnice je dr. Rosina za potrebe Maistrove vojske zagotovil 2 milijona kron. Znana je njegova prepri\xc4\x8dljiva izjava: \xc2\xbbDenar je slovenski, \xc4\x8de nam pomaga re\xc5\xa1iti, kar se re\xc5\xa1iti da, je prav, \xc4\x8de ne, gremo pa tako mi vsi in denar \xe2\x80\xa6.\xc2\xab\xc2\xa0_NEWLINE_General Maister je kasneje zapisal: \xc2\xbbPomen tega koraka Posojilnice in njenega predsednika razumemo, \xc4\x8de upo\xc5\xa1tevamo, da se je s tem denarjem hranilo, preskrbovalo in pla\xc4\x8devalo slovensko voja\xc5\xa1tvo, ki je re\xc5\xa1ilo Maribor pred Avstrijo. Po pomenu in posledicah predstavlja ta korak zgodovinsko delo v na\xc5\xa1i preteklosti\xc2\xab. Denar je Posojilnici vrnila de\xc5\xbeelna vlada za Slovenijo v Ljubljani leta 1921._NEWLINE_Njegova vnukinja je Alenka \xc5\xa0elih.'